शादीशुदा काव्य ने पत्नी का प्यार पाने के लिए गीतम के साथ प्यार का खेल खेला
गीतम के मन में एक विरक्ति छा गई। उसे लगा जो काव्य उसके पास खड़ा है, वो उसके लिए बिल्कुल अजनबी है।
नया शहर, नई नौकरी, नया ऑफिस, गीतम के लिए सब कुछ भला भला सा। ये पहाड़ी शहर, अंगड़ाई लेती बर्फ की चोटियां, ऑफिस की खिड़की से दिखती झील। गीतम सभी कुछ मन में, आंखों में भर लेना चाहती थी। वैसे उसने सुना था कि इस एक झील के अलावा इस शहर के आस पास और भी बहुत सी झीलें हैं। एक दिन सारी झीलों को देखूंगी- उसने सोचा।
गीतम का ऑफिस उसके सपनों से मेल खाता लगा। जिस तरफ उसकी डेस्क थी उसके बिल्कुल बगल में काली लकड़ी की त्रिकोण के आकार की अलमारी थी जिसमें गीतम कुछ भी रख सकती थी, उसने सोचा कि इसमें वो जल्दी ही अपनी पसंद की चुनिंदा साहित्यिक किताबें रख देगी। पढ़ना उसे बहुत अच्छा लगता था।
टेबल के पास ही खिड़की थी जिससे पूरा आसमान दिखता था। उगते सूरज के समय वो घर में होती थी, लेकिन डूबते हुए सूरज को देखने के लिए काम खत्म होने के बाद भी वो अपनी डेस्क पर कोहनी टिकाये खिड़की के पार देखती रहती। नीचे झील में तैरती खिलौने जैसी नावें, घूमते हुए लोग, दूर पेड़ों के बीच लाल, ढलती सुनहरी धूप। सब कुछ कितना मनभावन, सुखद।
घर से पहली बार बाहर निकल कर इस शहर में आई गीतम को जैसे एक सपनों की दुनिया मिल गई थी। घर- जहां सब कुछ था सिवाय प्यार के। उसकी दूसरी मां ने उसके प्रति अपने सारे दायित्वों को पूरा किया, लेकिन कभी प्यार नहीं दिया उसे। गीतम ने भी सहज भाव से अपने स्नेहविहीन जीवन को स्वीकार कर लिया था। उसका घर छूटने पर किसी की भी आंखें नम नहीं हुईं।
उसके पिता इस शहर में उसका सारा इंतजाम करने बाद अपने परिवार के पास वापस लौट गए थे। गीतम इस बेगाने शहर में अकेली रह गई थी।
उसके पास था एक किराये का कमरा और उसका एक छोटा सा छतनुमा आंगन जहां उसने थोड़े से फूल, पौधे लगाये थे। गीतम अक्सर उन फूलों से बातें किया करती। शायद अपना अकेलापन बांटने के लिए। उन्हें प्यार से सहलाती। एकाध अधखिले गुलाब और गुलदाउदी घर से लाकर ऑफिस के दवातनुमा गुलदान में सजा देती।
दो दिन बाद वे जब पूरे खिल जाते तो उनकी सुगंध आसपास फैल जाती। बीच बीच में अपने काम से ब्रेक लेती हुई गीतम फूलों की सुगंध में डूबी हुई खिड़की के पार से उतरती झुकी झुकी धूप को देखा करती।
वो दिन भी आम दिनों की तरह एक सामान्य सा दिन था जब गीतम ने एक कविता को बार बार पढ़ा-
चुनना वर ऐसा बाबा
जो बजाता हो बांसुरी सुरीली
बसंत के दिनों में ला सके रोज
मेरे जूड़े की खातिर
पलाश के फूल
जिससे खाना नहीं खाया जाये
मेरे भूखे रहने पर
उसी से ब्याहना मुझे।
गीतम मन ही मन ये पंक्तियां पढ़ रही थी कि सहसा उसने महसूस किया- उसे तेज भूख लग रही है। सुबह गैस सिलेंडर खत्म हो गया था और वो बस ठंडा दूध पी कर ही ऑफिस चली आई थी।
“आज आपने लंच नहीं किया?’’ एक पुरुष स्वर हवा में तैर गया और गीतम अपने ख्यालों से बाहर निकल आई।
काव्य सामने खड़ा था। ऑफिस के पहले दिन परिचय हुआ था इस युवक से। लंबा, इकहरा शरीर। कनपटी के बालों पर हल्की सफेदी। एकाध बार उससे कामकाज के विषय में थोड़ी बहुत औपचारिक बातें हो चुकी थीं, लेकिन व्यक्तिगत रूप से ये पहली बार था।
गीतम स्वभाव से अन्तर्मुखी, कम बोलने वाली लड़की थी। वो कुछ कहने ही वाली थी कि काव्य ने अपना टिफिन उसकी टेबल पर खोल कर रख दिया। गर्म परांठों की खुशबू एकदम से फैल गई।
“चलिए, हम आज लंच शेयर करते हैं,” बिना किसी भूमिका के काव्य कह उठा। गीतम की आंखों में एक मौन कृतज्ञता उतर आई।
गीतम एकाध दिन बाद ही काव्य के लिए अपने घर से टिफिन बना कर ले आई।
काव्य प्रसन्न हो गया,“अरे, तुमने तो फौरन ही मेरा कर्ज उतार दिया।’’ गीतम हल्के से मुस्करा दी।
उस ठंडे पहाड़ी शहर में पहली बार उसे अपनेपन की गर्माहट महसूस हुई। चंद दिनों में ही उनका परिचय प्रगाढ़ हो चुका था।
फिर एक शाम ऑफिस के बाद काव्य ने पूछ लिया गीतम से, “घर जाने की जल्दी तो नहीं?’’
“नहीं तो...’’
वे दोनों झील के किनारे टहलते रहे। भीगे हुए सन्नाटे को सुनते हुए।
“तुम्हें डर तो नहीं लग रहा?’’ काव्य ने हल्के स्वर में पूछा।
“क्यों, डर कैसा? तुम जो साथ हो।’’
“गीतम, तुम समझ तो रही होगी कि तुम मुझे बहुत अच्छी लगने लगी हो।’’
गीतम चुप रही। काव्य ने उस गहराती शाम में गीतम से ढेर सारी बातें करीं। उसकी सफेद शिफॉन की साड़ी के पल्लू पर छपे नीले हरे फूलों को थामते हुए एक बार फिर पूछ लिया, “मुझ पर भरोसा रखोगी न, गीतम?”
गीतम अपना मन स्थिर करने की कोशिश में थी। इतने अपनेपन से आज तक किसी ने उससे बातें नहीं करी थीं। उसकी और काव्य की उम्र में अंतर था, लेकिन उसे शायद अपने जीवन में ऐसे ही पुरुष की तलाश थी जो उसके भीतर छिपी हुई बच्ची को दुलार ले। काव्य की बातें गीतम का मन मोह लेती थीं।
अक्टूबर की सैलरी मिलने पर गीतम ने अपने लिए कुछ नई साड़ियां खरीद लीं। लाल बॉर्डर की नीली साड़ी पहन कर जिस दिन वो ऑफिस गई, काव्य ने तुंरत ही उसे कैमरे में कैद कर लिया, “ये खूबसूरती हमेशा मेरे पास सुरक्षित रहेगी।’’ गीतम को रोमांच हो आया।
काव्य ने उससे कुछ भी नहीं छिपाया था। हां, वो शादीशुदा था। लेकिन अब उसकी पत्नी उसे तलाक देना चाहती है जबकि उन दोनों का प्रेम विवाह हुआ था। पिछले कुछ समय से उसकी पत्नी पंक्ति किसी लेखक की तरफ आकर्षित थी और उनका रिश्ता गहरा चुका था- ऐसा काव्य ने कहा था गीतम से।
जब काव्य ने गीतम से यह बात उजागर करी तब तक गीतम उसके प्रेम में आकंठ डूब चुकी थी। गीतम ने काव्य के साथ शहर की हर झील को महसूस किया, बर्फीले पहाड़ों पर गिरती सूरज की हर किरण को अपनी मुट्ठी में समेटा। रातों की ठंडी चांदनी को अपने भीतर समाने दिया- मानो वो पूरी की पूरी काव्यमय हो चुकी थी।
काव्य की दो बेटियां भी थीं जिनसे गीतम आज तक नहीं मिली थी। पंक्ति से तो फिर एक बार मिली थी जब ऑफिस खत्म होने के बाद वो काव्य के साथ ही बाहर निकल रही थी। जिस तरह काव्य ने पंक्ति का आलिंगन किया, गीतम को लगा कि उनके बीच सब कुछ तो सामान्य है।
गीतम कुछ सावधान हुई। उसने सोचा कि अगले दिन से वो काव्य से एक निश्चित दूरी बना कर रखेगी। लेकिन ऐसा नहीं हो सका। काव्य बार बार उसके करीब आने का बहाना ढूँढता और आकर कुछ प्यारी बातें कह जाता जो गीतम को भली लगतीं।
गीतम दुविधा में थी। काव्य के साथ अपने रिश्ते को उसे यहीं विराम देना चाहिए या आगे कुछ और… कितनी अकेली पड़ गई थी वो इस शहर में। घर से ऑफिस, ऑफिस से घर। जब घर का भी कामकाज समाप्त हो जाता, अकेलापन उसे बुरी तरह सालने लगता। सुनसान, सन्नाटा घर। उसे याद आता अपना शहर, स्कूल, कॉलेज, सहेलियां। घर भले ही बेगाना था लेकिन एक सुरक्षा तो थी ही।
जब नौकरी शुरू हुई थी तो उसे कितना अच्छा लगा था। नई नौकरी, ऑफिस का माहौल, ये झीलों वाला पहाड़ी शहर… फिर सबसे बढ़ कर काव्य का मिल जाना, उसका साथ।
लेकिन अब साल पूरा हो रहा था। काव्य से उसे प्रेम हो चुका था जिससे वो चाह कर भी बाहर नहीं निकल पा रही थी। उसने अपनी एक उम्रदराज महिला सहकर्मी से भी इस बारे में जिक्र किया था तो उसने काफी प्रैक्टिकल तरीके से समझाया कि नौकरी करने बाहर निकली हो तो इस तरह का आकर्षण, आसक्ति हो जाना तो स्वाभाविक है। इसमें नया क्या है।
तब भी गीतम का मन तर्क देता कि प्यार केवल शरीर ही तो नहीं। इस प्यार में उसकी आत्मा भी तो बराबर से शामिल है। कुल मिला कर गीतम को उनकी बात से जरा भी संतुष्टि नहीं हो सकी। वो काव्य से प्यार करती थी, लेकिन उसका घर नहीं तोड़ना चाहती थी, जबकि काव्य बार बार उससे यही कहता कि वो उसका साथ पाने के लिए बेताब है। जितनी जल्दी सम्भव होगा वो पंक्ति से अलग हो जायेगा।
फिलहाल अभी तो वो पति-पत्नी और बच्चे साथ ही में थे। गीतम उस प्यारे से, सुखी लगते परिवार को जरा सा भी दुख नहीं देना चाहती थी।
ऐसे ही एक दिन पंक्ति का फोन आ गया था गीतम के पास, “काव्य ने मुझे बताया कि वो तुमसे प्यार करता है। क्या तुम भी...?’’ वो धीरे धीरे सुबक रही थी, “इतना जान लो कि मेरा किसी के साथ कोई चक्कर नहीं है। काव्य ने तुमसे सभी कुछ मनगढ़ंत कहा है।
अपना अकेलापन बांटने के लिये तुमने मेरे पति को ही क्यों चुना? मेरा ही घर क्यों तोड़ना चाहती हो तुम? मेरे छोटे छोटे बच्चों के बारे में तो सोचो जरा। उनसे पिता का प्यार छीन कर क्या तुम सुखी रह सकोगी? अगर मेरा परिवार टूटा तो इसका पाप सीधा तुम्हारे सिर लगेगा।’’
गीतम उसका प्रलाप सुनती रही लेकिन चुप रही। एकाएक उसने निर्णय लिया। इस शहर को, इस नौकरी को उसे छोड़ देना चाहिए क्या? लेकिन इससे पहले दूसरी नौकरी भी तो पास में होनी चाहिए। वो दुविधा में थी।
पिछले कई दिनों से काव्य ऑफिस नहीं आ रहा था। गीतम बेचैन थी। काव्य को देखे बिना वो उदास थी। उड़ती उड़ती खबर मिली कि काव्य की बेटी बीमार है। उन दिनों गीतम रोज ही काव्य के आने की राह देखती। उसे लगता काव्य के न आने से कोई उसकी जिंदगी चुरा ले गया है। एक खालीपन ही बचा रह गया था उसके मन में।
उस रात बर्फ गिरी थी पहाड़ों पर। रविवार था। सैलानी मॉल रोड पर मौसम का आनंद उठा रहे थे। गीतम अपने कमरे की खिड़की से बाहर की बर्फ़बारी देख रही थी। सहसा उसने देखा घर के नीचे काव्य खड़ा है। मानो उसी की प्रतीक्षा में।
वह दो क्षण उसे देखती रही कि एकाएक उसने पाया कि वो काव्य के सामने थी, ये सोचते हुए कि काव्य को इतनी सर्दी से बचा कर घर के भीतर लेती आऊँ।
तभी उसके कानों ने काव्य का स्वर सुना, “मैं तुमसे कुछ कहना चाहता हूं गीतम,” वो उदास था, “मुझे लगने लगा था कि मेरे और पंक्ति के बीच का प्यार खत्म हो चुका है। उसी प्यार को मैं तुममें ढूँढने लगा था। अपने प्यार का प्रतिदान मिला था तुमसे...”
वो कुछ अटक गया, “लेकिन मैंने बहुत सोचा इस बारे में। अपने और पंक्ति के बीच के प्यार को मुझे दोबारा से जीवित करना होगा। अपनी बच्चियों की खातिर। पंक्ति मुझे तलाक भी दे सकती है अगर मैं जोर दे कर कहूं, लेकिन मैं अपनी बेटियों के बिना नहीं रह सकता। उनके बिना मेरा जीवन बिलकुल अंधेरा हो जायेगा।’’ काव्य का गला भर आया।
“पंक्ति मेरा मन समझती है। उसने मुझे दोबारा से स्वीकार कर लिया है। लेकिन उसकी एक शर्त है, मुझे तुमसे दूर जाना होगा। मैंने अपना ट्रांसफर दूसरे शहर में करवा लिया है। हम अब कभी नहीं मिलेंगे।’’
गीतम के मन में एक विरक्ति छा गई। उसे लगा जो काव्य उसके पास खड़ा है, वो उसके लिए बिल्कुल अजनबी है। उसके कहे शब्द गीतम के लिए बिल्कुल निरर्थक हो चुके थे। उसकी तरफ देख पाना अब कठिन था गीतम के लिए। वो नहीं समझ सकी कि बीते हुए समय में कितना कुछ साझा किया था उन दोनों ने, फिर इस तरह अलग हो जाने में सिर्फ काव्य की ही मर्जी क्यों?
काफी देर तक सुन्न सी खड़ी रही गीतम। उसके भीतर काव्य का जो कुछ भी शेष था वो सब कुछ छोड़ देना चाह रही थी, लेकिन ये इतना आसान तो नहीं था। इस रिश्ते की टूटन से वो कितना टूट चुकी है किसे बताए, कैसे बताए?
गीतम बिना कुछ कहे कमरे में लौट आई।
दिन, महीने, बरस बीतते गए। गीतम ने पापा की मर्जी से ब्याह किया। पति बहुत अच्छे हैं। दो प्यारे प्यारे बच्चे, सुखी गृहस्थी, सुखी परिवार। गीतम के पति बहुत अच्छी बांसुरी बजाते हैं। उनके लिए गीतम हर शाम अपने जूड़े में फूल सजाती है। जब भी उनके लिए व्रत उपवास करते हुए वो भूखी रहती है तब उसके पति से भी खाना नहीं खाया जाता। सब कुछ तो वैसा ही है जैसी उसने कामना करी थी।
लेकिन गीतम को काव्य क्यों याद आता है? वो नहीं समझ पाती कि अगर जाना ही था तो काव्य उसके जीवन में आया ही क्यों था? क्या पंक्ति का प्यार वापस पाने के लिए उसने गीतम को मोहरा बनाया था?
वो खुद से पूछती है कि क्या काव्य को उसने माफ कर दिया? शायद कभी नहीं।
उसे अक्सर बरसों पहले का समय याद आता है- वो छोटा सा पहाड़ी शहर, उसकी झील, वो ऑफिस, उसकी खिड़की, डेस्क पर फूलदान में खिला गुलाब का फूल…
वो बेचैन हो जाती है। उफ्फ! यादें इतनी मारक क्यों होती हैं? ये समय कहीं भी, कभी भी रुकता क्यों नहीं?
- आभा श्रीवास्तव 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें